રિંગરોડ ઉપર સબજેલવાળી જમીન ઉપર પાલિકાની મુખ્ય વહીવટી કચેરી બનાવવા માટે ત્રણ વર્ષ પહેલાં તત્કાલીન મુખ્યમંત્રી પાસે જમીન મેળવાય હતી. ત્યારબાદ ત્યાં મલ્ટીસ્ટોરીડ બિલ્ડિંગ, ગ્રીન બિલ્ડિંગ જેવા અનેક પ્રાથમિક વિચારો સાથે કેવું વહીવટી ભવન બનાવવું તે માટેની કવાયત શરૂ કરાય હતી. જોકે, ત્યારબાદ પાલિકાની ચૂંટણી પછી સત્તાધારી ભાજપમાં નવા સમીકરણો રચાયા હતાં. ગાંધીનગરમાં પક્ષના આકાઓને વ્હાલા બનવા માટે સુરત પાલિકાની વહીવટી કચેરી બનાવવા માટેનો મુદ્દો ગાંધીનગર લઈ જવાયો હતો. એટલે, સબજેલની જગ્યાએ વહીવટી કચેરી બનાવવી, અઠવાલાઈન્સ રોડ ઉપર ચોપાટીની બાજુવાળી જગ્યા ઉપર બનાવવી કે અન્ય કોઈ સ્થળે તે માટે કાગળ ઉપર કુસ્તી કરાતી રહી હતી. છેવટે, પાંચેક મહિના પહેલાં સબજેલવાળી જગ્યા ઉપર જ નવી વહીવટી કચેરી બનાવવી તેવું નક્કી કરાયુ હતું. એટલે પાલિકાના વહીવટી તંત્રએ ફરી કાગળ ઉપરની કુસ્તી જમીન ઉપર આગળ વધે તે માટેની તૈયારી આરંભી હતી. તેમાં થોડી પ્રગતિ થઈ છે. આગામી 23મી ઓક્ટોબરે આ પ્રોજેક્ટ માટે ક્વોલિફાય થયેલી એજન્સીઓ પાસે પ્રેઝન્ટેશન કરાવવા માટેનું નક્કી કરાયુ છે.